Nafarroako Parlamentuko Mahaiak, 2018ko apirilaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Alberto Catalán Higueras jaunak aurkezturiko mozioa, zeinaren bidez Hezkuntza Departamentua premiatzen baita berariazko jarduketa plan bat egin dezan eskola-porrotari aurre egiteko eta derrigorrezko irakaskuntzetako ikasleen igarotze-tasak areagotzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko apirilaren 9an

Lehendakaria: Ainhoa Aznárez Igarza

MOZIOAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Alberto Catalán Higueras jaunak, Legebiltzarreko Erregelamenduan ezarritakoaren babesean, honako mozio hau aurkezten du, Hezkuntza Batzordean eztabaidatzeko.

Nafarroako Eskola Kontseilua-Hezkuntza Batzorde Nagusiak 2016-2017 ikasturteari buruz egindako txostena azaltze aldera Hezkuntza Batzordean egindako agerraldian, erakunde horretako lehendakariak besteak beste adierazi zuen “Derrigorrezko Bigarren Hezkuntzan handiegia dela eskola-porrota”.

Orobat adierazi zuen porrota dela “Derrigorrezko Bigarren Hezkuntza egiten duten gizonezkoen % 71 soilik igarotzea mailaz. Lortu behar duguna da gizonezkoen eta emakumezkoen % 100 igarotzea. Hori lortzeko, Europako beste herrialde batzuetan auzitan jartzen ez diren hezkuntza-politikak egin behar dira. Ezin da halako emaitzarik onartu”.

Nafarroan, beste autonomia erkidego batzuetan baino handiagoa da hurrengo mailara igarotzen diren ikasleen portzentajea, baina ezin gara horrekin kontentatu. Hezkuntza-emaitzarik onenak dauzkaten Europako herrialdeek izan behar dute, baita auzi honetan ere, Nafarroako hezkuntza-sistemaren erreferentea.

Haur Hezkuntzako bigarren, laugarren eta seigarren mailan, azken urteotako datuen arabera, ikasleen ia % 97 igarotzen da batez beste hurrengo mailara –nahiz eta aldea dagoen sareen artean–, baina Nafarroako Eskola Kontseilua-Hezkuntza Batzorde Nagusiaren lehendakariak adierazi zuenez, %100era heldu beharko ginateke. DBHaren kasuan, lau mailen batez bestekoa
% 89,87koa litzateke txosten horren arabera. Batxilergoko bi mailetan, igarotzen diren ikasleen batez bestekoa % 85,38koa da. Eta DBHaren kasuan bezala, aldea dago ikastetxe publikoen eta itunpekoen artean. Gizonezkoen eta emakumezkoen artean ere badago aldea, bereziki DBHn; izan ere, txostenak jasotzen duenez, alde hori 10 puntukoa da DBHko 1. eta 2. mailan, eta 7 puntukoa, berriz, 3. eta 4. mailan.

Eskola-uztearen tasari dagokionez ere Nafarroan ematen da autonomia erkidegoen arteko portzentaje txikienetariko bat, baina hori ezin da eragozpena izan portzentajea are gehiago jaisteko neurriak aplikatzen jarraitzeko.

Adituek hainbat arrazoi ematen dute auziari ekiterakoan. Lehenengo eta behin, ikaslearen beraren zailtasunak (arreta-defizitaren edo hiperaktibitatearen nahasmendua, dislexia, desgaitasuna, eta abar) eta familien premia sozioekonomikoak, eta ondoren familiaren eta eskolaren arteko konplizitate-falta, sistemaren ezegonkortasuna, arrazoi pedagogikoak, lan-egoera eta irakasleen prestakuntza, eta abar.

Nafarroako hezkuntza-errealitateak bide eman behar du Hezkuntza Departamentuak anbizio handiagoa izan dezan igarotze-tasak handitzeko eta eskola-porrotarenak jaisteko; bereziki, hezkuntzaren derrigorrezko etapetan. Bi helburu horiek lehentasuna izan behar dute Nafarroako hezkuntza-sistemarentzat; bereziki, sistemaren arduradun gorenentzat, zeinek egintzen eta aurrekontu zehatzen bidez frogatu beharko baitute hori horrela dela.

Hori dela-eta, honako erabaki proposamen hau aurkezten dugu:

Nafarroako Parlamentuak Hezkuntza Departamentua premiatzen du berariazko jarduketa plan bat egin dezan Nafarroako hezkuntza-sistemako eskola-porrotari aurre egiteko eta derrigorrezko irakaskuntzetako ikasleen igarotze-tasak areagotzeko Planak jaso egin beharko ditu zer neurri zehatz garatuko diren eta zer aurrekontu-premia egonen den den plana 2018-2019 ikasturtean garatzeko.

Corellan, 2018ko apirilaren 4an

Foru parlamentaria: Alberto Catalán Higueras